ኢትዮጵያና ቻይና የዲፕሎማቲክና የሰርቪስ ፓስፖርት ለያዙ ዜጎቻቸው ቪዛ ሊያስቀሩ ነው
ኢትዮጵያና ቻይና የዲፕሎማቲክና የሰርቪስ ፓስፖርት ለያዙ ዜጎቻቸው ያለ ቪዛ መግባትና መውጣት እንዲችሉ ሊፈቅዱ ነው፡፡ሁለቱ አገሮች እ.ኤ.አ. በግንቦት 2014 የተፈራረሙትን ይህንን ስምምነት ለማፅደቅ የሚያስችል ረቂቅ አዋጅ፣ መጋቢት 1 ቀን 2007 ዓ.ም. ለሕዝብ ተወካዮች ምክር ቤት ቀርቧል፡፡የተፈረመው ስምምነት ዋና ዓላማ የዲፕሎማቲክና የሰርቪስ ፓስፖርት ለያዙ የሁለቱ አገር ዜጎች የሚያደርጉት እንቅስቃሴ የተሻለ በማድረግ፣ በሁለቱ አገሮች መካከል ያለውን ወዳጅነት ወደ ላቀ ደረጃ ማድረስ መሆኑን የረቂቁ አዋጁ አባሪ ሰነድ ያስረዳል፡፡ይህ ስምምነት የሚተገበረው በእኩልነትና በአንድ ለአንድ መርህ መሠረት መሆኑንም ሰነዱ ይገልጻል፡፡ በመሆኑም የተጠቀሰውን የዲፕሎማቲክና የሰርቪስ ፓስፖርት የያዙ የሁለቱ አገር ዜጎች ያለ ቪዛ ለ30 ቀናት መግባት መውጣት ያስችላቸዋል፡፡ በስምምነቱ መሠረት ከምክትል ሚኒስትር በላይ የሆነ ማዕረግ ያላቸው የማዕከላዊ መንግሥት ከፍተኛ ባለሥልጣናትና ኦፊሰሮች ወይም ከሜጀር ጄኔራል በላይ የሆነ ማዕረግ ያላቸው የመከላከያ ባለሥልጣናት ለኦፊሴላዊ ሥራ ወደ ሌላኛው ተዋዋይ ወገን ድንበር ከመግባታቸው በፊት፣ ለሚመለከተው የተዋዋይ አገር አካል በዲፕሎማሲያዊ መንገድ የማሳወቅ ግዴታ እንዳለባቸው ይገልጻል፡፡የጤና፣ የፀጥታና የደኅንነት ችግሮች በሚከሰቱበት ወቅት ሁለቱም ወገኖች የስምምነቱን ተፈጻሚነት በጊዜያዊነት በሙሉ ወይም በከፊል መገደብ ወይም ማገድ እንደሚችሉ በስምምነቱ ተገልጿል፡፡ ስምምነቱንና ረቂቅ አዋጁን በዝርዝር ተመልክቶ ለፓርላማው የውሳኔ ሐሳብ እንዲያቀርብ ለመከላከያና የውጭ ደኅንንት ቋሚ ኮሚቴ ተመርቷል፡፡  